S-574/2008

Mál þetta, sem þingfest 30. október sl. og dómtekið samdægurs, var höfðað með ákæru lögreglustjórans á Hvolsvelli, dagsettri 22. september 2008, á hendur Þ-kk-þgf Þ-kk-þgf, kt. 000000-0000, Barðastöðum 21, 112 Reykjavík,

„fyrir fíkniefna- og umferðarlagabrot

með því að hafa, síðla dags föstudaginn 4. júlí 2008 ekið bifreiðinni NU-379 austur Suðurlandsveg, óhæfur til að stjórna ökutækinu örugglega vegna áhrifa amfetamíns og tetrahýdrókannabínólsýru uns lögregla stöðvaði aksturinn móts við Ægissíðuhelli, og fyrir að hafa umrætt sinn haft í vörslum sínum samtals 0,79 grömm af amfetamíni og 0,35 grömm af hassi (kannabisefni) sem lögregla fann í fórum hans.

Telst brot ákærða varða við 1., sbr. 2. mgr. 45. gr. a umferðarlaga nr. 50/1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga sbr. 186 gr. laga nr. 82/1998 og 2. gr., sbr. 5. og 6. gr. laga um ávana- og fíkniefni nr. 65/1974, sbr. 1. gr. laga nr. 60/1980, 166. gr. laga nr. 82/1998, 1. gr. laga nr. 13/1985, 3, gr, laga nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni 233/2001 með síðari breytingum.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006 og til að sæta upptöku á framangreindum fíkniefnum (efnaskrá nr. 14062) samkvæmt 6. mgr. 5. gr. laga nr. 65/1974 sbr. 2. gr. laga nr. 68/2001 og 2. mgr. 14. gr. reglugerðar nr. 233/2001.“

Ákærði kom fyrir dóminn og játaði brot sitt greiðlega fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði framdi brot það sem greinir í ákæru og er það réttilega fært til refsiákvæðis. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu hefur ákærða þrisvar sinnum verið gerð refsing áður. Þann 1. apríl 2004 gekkst ákærði undir sátt fyrir brot gegn 2. mgr. 45. gr. umferðarlaga og gert að greiða 60.000 króna sekt og var hann sviptur ökurétti í sex mánuði. Þá gekkst ákærði undir sátt þann 17. febrúar 2005 fyrir fíkniefnabrot og gert að greiða 37.500 króna sekt og þann 21. desember 2006 gekkst ákærði undir sátt fyrir fíkniefnabrot og var honum gert að greiða 60.000 krónur í sekt til ríkissjóðs.

Í matsgerð frá Rannsóknastofu í lyfja- og eiturefnafræðum, dagsettri 22. júlí sl., kemur fram að amfetamín og tetrahýdrókannabínólsýra hefðu fundist í þvagi ákærða og að í blóði ákærða hefði mælst amfetamín 155 ng/ml. Um málavexti að öðru leyti vísast til ákæruskjals.

Refsing ákærða er ákveðin 250.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í átján daga. Þá ber að svipta ákærða ökurétti í tvö ár frá birtingu dómsins að telja.

Þá sæti ákærði upptöku á fíkniefnum eins og í dómsorði greinir.

Samkvæmt yfirliti er sakarkostnaður vegna lyfjarannsókna og matsgerðar 150.163 krónur sem ákærða ber að greiða með vísan til 165. gr. laga nr. 19/1991.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, Þ-kk-nf Þ-kk-nf, greiði 250.000 krónur í sekt til ríkissjóðs innan fjögurra vikna frá birtingu dóms þessa að telja en sæti ella fangelsi í átján daga.

Ákærði er sviptur ökurétti í tvö ár frá birtingu dómsins að telja.

Ákærði greiði í sakarkostnað 150.163 krónur.

Ákærði skal sæta upptöku á 0,79 grömmum af amfetamíni og 0,35 grömmum af hassi.

Á-kvk-nf G-kvk-nf.